Diari Oficial de la Generalitat Valenciana


Sumari del DOGV 5524, del 31-05-2007 (2007/4859)

Declaració de la zona acústicament saturada corresponent a l'àrea compresa entre els següents carrers i espai entre: carrer dels Quatre Camins, carrer del secretari Chornet, carrer de Leopoldo Querol, plaça de l'Estació, carrer de les Creus, carrer de Mossen Oliver i carrer de les Oliveres, en el terme municipal de Benicàssim.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5524

Data del DOGV
:   31-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/4859


Data del document
:   03-04-2007

Organisme emissor
:   Ajuntament de Benicàssim

Tipus de document
:   Acord

Descriptors 

:   * Benicàssim
    * contaminació acústica

Declaració de la zona acústicament saturada corresponent a l'àrea compresa entre els següents carrers i espai entre: carrer dels Quatre Camins, carrer del secretari Chornet, carrer de Leopoldo Querol, plaça de l'Estació, carrer de les Creus, carrer de Mossen Oliver i carrer de les Oliveres, en el terme municipal de Benicàssim. [2007/4859]  
En sessió ordinària celebrada per l'Ajuntament Ple de Benicàssim, el dia 29 de març de 2007, entre altres, es va adoptar l'acord que, sense contradir la resta de l'acord, diu així: «Punt dotze. Declaració de zona acústicament saturada».   
Vist l'expedient d'activitats número 2005/144, que es tramita per a la declaració, si escau, de zona acústicament saturada la corresponent a l'àmbit comprés en els següents carrers i l'espai interior entre: carrer dels Quatre Camins, carrer del Secretari Chornet, carrer de Leopoldo Querol, plaça de l'Estació, carrer de les Creus, carrer de Mossén Oliver i carrer de les Oliveres, en el terme municipal de Benicàssim.   
Atés que:  
1. S'han realitzat estudis sonomètrics en els anys 2005 i 2006 en la mencionada zona per part d'empresa autoritzada, amb la conclusió d'aquesta que de les dades obtingudes en els mesuraments realitzats en els anys 2005 i 2006 en determinades ubicacions de l'àrea d'oci objecte d'estudi, cal destacar que els nivells de soroll es mantenen de forma continuada i sostinguda al llarg del temps sempre per damunt dels 20 dB(A), nivells mínims que estableix la legislació per a l'eventual declaració de zona acústicament saturada.  
2. En data 14 de desembre de 2005, emet un informe l'arquitecte municipal, en relació amb els usos permesos en el Pla General d'Ordenació Urbana.  
3. En data 30 desembre 2005 es remet a la conselleria de Territori estudi sonomètric i còpia de denúncia formulada per la policia local i particulars durant els anys 2004 i 2005, en relació amb les molèsties i sorolls ocasionats pels locals d'oci, situats a la plaça dels Dolors i contornada.  
4. En data 8 de novembre de 2006 emet un informe l'enginyera tècnica industrial.  
5. En data 13 de novembre de 2006 es dicta Decret de l'Alcaldia número 2.941, a la vista dels estudis sonomètrics realitzats, de la proposta del regidor delegat d'activitats i del dictamen de la Comissió Informativa de l'Àrea Territorial, pel qual proposa la declaració de la zona de referència com a acústicament saturada, a fi que qualsevol persona, associacions o entitats veïnals pogueren examinar-la i presentar davant d'aquest ajuntament les al·legacions que consideraren convenients respecte d'això.  
6. Després de publicar anuncis informatius en el diari Mediterráneo en data 2 de desembre de 2006 i en el Diari Oficial de la Generalitat en data 29 de novembre de 2006, i de notificar el decret a les associacions interessades, s'han presentat els següents escrits o al·legacions:  
a) Escrit de data 12 de desembre de 2006 (NRE 21.277), presentat per Antonio Salgueros Hidalgo.  
b) Escrit de data 27 de desembre de 2006 (NRE 22.029), presentat per José M. Romero Escrig, en què sol·licita se li facilite plànol del projecte de zona ZAS de l'Ajuntament de Benicàssim.  
c) Escrit presentat en data 27 de desembre de 2006 en el registre de l'administració autonòmica (NRE 26 de data 2 de gener de 2007 d'aquest ajuntament) per Víctor Aguyé Batista.  
En data 9 de març de 2007 amb NRE 4.787, la conselleria de Territori i Habitatge adjunta informe favorable a la proposta de declaració de zona ZAS de l'àrea urbana delimitada en la proposta, i assenyala que correspon al Ple de l'ajuntament la declaració definitiva de conformitat amb l'article 29.4 de la Llei 7/2002.  
Atés que de conformitat amb el que disposa l'article 30 de la dita Llei Autonòmica Valenciana, la declaració de zona acústicament saturada habilita aquest ajuntament per a l'adopció de les mesures correctores establertes en aquesta.  
Atés que el contingut de les al·legacions és el següent:  
a) L'escrit d'al·legacions de data 12 de desembre de 2006 presentat pel senyor Salgueros Hidalgo està basat, en síntesi, en les al·legacions següents:  
- Els locals Siete Brujas i Vogue són locals que no tenen llicència.  
- El pub Manías del qual és titular, sí que té llicència, i no existeixen queixes contra aquest.   
Atés que:  
En clara contradicció amb allò que ha exposat l'al·legant, ha de significar-se que els al·ludits locals (Siete Brujas i Vogue) disposen de la preceptiva llicència municipal d'obertura de cafeteria i bar sense audició musical, segons decret de 097701E6612 de 8 de maig de 2003 i decret número 837046U3326 de data 27 de juny de 2001, respectivament.  
D'altra banda el fet que un local determinat dispose de llicència, no desvirtua que si concorren les condicions legals que contempla la normativa d'aplicació, s'adopte, si escau, acord de declaració de zona acústicament saturada en l'emplaçament anteriorment descrit.  
Convé recordar també, tal com es desprén de reiterada doctrina jurisprudencial, que en aquest tipus de llicències de caràcter continuat, o de tracte successiu, l'atorgament de aquesta no eximeix l'administrat d'atindre's al compliment del que demande l'evolució normativa de les mesures correctores que s'introduïsquen per garantir el compliment dels límits a què ha d'estar sotmesa l'activitat exercitada, màximament quan, com en el cas present, es tracte d'indústries considerades com a molestes.  
Per tant, cal concloure que procedeix desestimar les al·legacions presentades pel senyor Salgueros Hidalgo, pels motius exposats anteriorment.  
b) L'escrit de data 27 de desembre de 2006 presentat per José M. Romero Escrig es refereix únicament a la petició de pla de la zona acústicament saturada, i no constitueix, en cap moment, un escrit d'al·legacions.  
c) L'escrit de data 27 de desembre de 2006 presentat per Víctor Aguyé Batista com a propietari de l'empresa Exthotur, SL, a la qual pertany el pub Pedal, està basat, en síntesi, en les al·legacions següents:  
- Que el local denominat Pedal disposa de llicència de pub i respecta l'horari de tancament.  
- Que en la plaça dels Dolors hi ha bastants bars que no tenen llicència.  
- Sol·licita que abans de prendre com a mesura el tancament dels locals a les 01.30 hores, s'adopten altres mesures.  
c.1) En la seua primera al·legació, Víctor Aguyé afirma que el local denominat Pedal, pertanyent a la precitada societat, disposa de la preceptiva llicència de pub, i no existeixen denúncies contra tal local, s'ha respectat l'horari de tancament des que s'exerceix l'activitat, i s'ha mostrat la seua predisposició a col·laborar amb l'Ajuntament a fi d'evitar problemes i molèsties al veïnat.  
D'altra banda, el fet que un local determinat dispose de llicència no desvirtua que, si concorren les condicions legals que contempla la normativa d'aplicació, s'adopte, si cal, acord de declaració de zona acústicament saturada en l'emplaçament anteriorment descrit.  
Amb més motiu, cal reiterar el que exposa anteriorment en analitzar el primer escrit d'al·legacions, en referència a l'exigència a l'administrat en qualsevol moment, i a pesar de disposar de llicència municipal, d'atindre's al compliment del que demanda l'evolució normativa de les mesures correctores que s'introduïsquen.  
Per tot això, cal concloure que procedeix desestimar aquesta primera al·legació.  
c.2) En la seua segona al·legació, afirma l'al·legant que en la plaça dels Dolors hi ha bastants bars que no tenen llicència i damunt són els que més molèsties causen als veïns, amb el conseqüent perjudici per a ells.  
Respecte de l'al·legació que realitza Víctor Aguyé referent a l'existència de locals sense llicència, després d'efectuar la corresponent comprovació en els arxius del Departament d'Activitats, cal indicar que els locals de la plaça dels Dolors disposen de llicència de pub, bar o cafeteria i els que no en disposen, o bé s'ha tramitat la baixa de l'activitat, o bé ha sigut ordenat el seu tancament segons Decret 401089I96023, (c/ Els Dolors núm. 27 plaça, local 3) i número 522524H7301 (c/ Bad Salzdethfurth, 6), cosa per la qual procedeix desestimar aquesta segona al·legació.  
c.3) En la seua tercera al·legació, el senyor Aguyé sol·licita que abans de prendre una mesura tan dràstica com l'hora de tancament a la 01.30 hores que ocasionaria un gran perjudici econòmic, es prenguen mesures com:  
- Tancar els locals que no tenen llicència.  
- Tancar a la 01.30 hores aquells locals que no tenen llicència d'activitat per a exercir com a pub.  
- Prendre mesures contra els que venen alcohol a menors, amb el conseqüent deteriorament de la plaça, ocasionant sorolls, tumults, destrosses i baralles.  
En relació al contingut de la tercera al·legació, i en concret a la sol·licitud de retardar l'horari de tancament proposat de la 01.30 hores, cal afirmar que correspon a l'Ajuntament Ple l'establiment dels citats horaris restringits en exercici de la seua potestat discrecional d'acord amb el que disposen els articles 29 i 30 de la Llei 7/2002, de 3 de desembre, de la Generalitat de Protecció contra la Contaminació Acústica. En aquest sentit, es considera procedent establir com a horari restringit la 01.30 hores per a les activitats que s'exercisquen en la zona objecte de la declaració de zona acústicament saturada, sense perjudici de significar que, una vegada constatades les situacions ressenyades pel senyor Aguyé, l'Ajuntament haja d'adoptar les mesures legals oportunes.  
Vist el dictamen de la Comissió Informativa Municipal de l'àrea Territorial de data 26 de març de 2007.  
Obert el debat:  
Sotmet l'assumpte a votació:  
Total de regidors: 17. Regidors assistents: 17; Regidors absents: cap; Vots afirmatius: 9, dels senyors, Manuel Gual, Susana Marques, Ruben Bellido, Rosa Mª Gil, Carolina San Miguel, Carmen Asin, Nieves Gracia, Clemente Martín, Manuel Llorca. Vots en contra: cap. Abstencions: 8, de: Francesc Colomer, Alejandra Campillo, Ramón Álvarez, Susana Ros, Juan Gimeno, Antonio Costa, José A. Casañ, Sebastián Esparducer, per la qual cosa s'acorda:  
Primer. Desestimar les al·legacions presentades per Antonio Salguero Hidalgo, en data 12 de desembre de 2006, i per Víctor Aguyé Batista, en data 27 de desembre de 2006, pels motius exposats anteriorment.  
Segon. Denegar la petició de Víctor Aguyé Batista de no adoptar la mesura consistent a limitar l'horari de tancament a la 01.30 hores, de les activitats que s'exerceixen en la zona de referència, pels motius exposats anteriorment.  
Tercer. Declarar zona acústicament saturada la compresa en els següents carrers i l'espai interior entre aquests: carrer dels Quatre Camins, carrer del Secretari Chornet, carrer de Leopoldo Querol, plaça Estació, carrer de les Creus, carrer de Mossén Oliver i carrer de les Oliveres, en el terme municipal de Benicàssim.  
Quart. Règim d'actuacions en l'àrea objecte de declaració i mesures correctores que s'adopten:  
- Suspendre en la zona l'atorgament de noves llicències d'obertura, modificació o ampliació de les existents. Aquesta suspensió queda restringida exclusivament a l'exercici d'activitats recreatives i/o oci que incorporen ambientació musical o productores de sorolls i vibracions.  
- Limitar l'horari de tancament de les activitats que s'exercisquen en la zona objecte de la declaració a la 01.30 hores.   
- Control efectiu per part de la policia local del compliment de l'horari de tancament.  
Cinqué. Publicar aquest acord en el Diari Oficial de la Comunitat Valenciana, que entrarà en vigor l'endemà de la seua publicació.  
Sisé. El període de vigència de la declaració de zona acústicament saturada és d'un any, sense perjudici que l'article 31 de la Llei 7/2002, estableix que les mesures adoptades s'han de mantenir en vigor en tant que no quede acreditada la recuperació dels nivells superats mitjançant informe tècnic, es resolga el cessament de la declaració de zona acústicament saturada per part del ple de l'Ajuntament, i es publique en el Diari Oficial de la Comunitat Valenciana.   
Setè. Notificar aquest acord a la Direcció General de Qualitat Ambiental de la conselleria de Territori i Habitatge, Policia Local, i als al·legants en el tràmit d'informació pública de l'expedient.  
Vuité. En compliment d'allò disposat en l'article 29.5 de la Llei de la Generalitat Valenciana 7/2002, de 3 de desembre, de Protecció contra la Contaminació Acústica, cal fer-lo públic perquè es prenga coneixement i tinga efectes, i es comunica que, contra aquest acord plenari que és definitiu i posa fi a la via administrativa, les persones interessades poden interposar:  
a) Potestativament, el recurs administratiu de reposició, davant del Ple d'aquest ajuntament, en el termini d'un mes, comptador a partir de l'endemà de la data de publicació d'aquest anunci el Diari Oficial de la Comunitat Valenciana.  
b) Directament, recurs contenciós administratiu, davant dels jutjats d'aquest ordre jurisdiccional de la província, en el termini de dos mesos, comptadors a partir de l'endemà de la data de publicació del present anunci en aqueix diari oficial.  
Això, sense perjudici que aquells interessats puguen interposar contra el citat acord plenari qualsevol altre recurs administratiu o jurisdiccional que estimen oportú.  
Benicàssim, 3 d'abril de 2007.- L'alcalde: Manuel Llorca Sellés.